Drelol (Castor fiber)

**Drelol (Castor fiber)** tir tana moukolafa katca ke *Castor* oxi vey *Castoridae* yasa ke *RODENTIA* veem (&nbsp;*CASTORIMORPHA* volveyveem&nbsp;). Gan Linnaeus bak 1758 taneon zo pimtayar.

## Pimtara
Drelol sotir tela toleafa blisa lopwertafa sebadadunolinda radime areskol (&nbsp;*Hydrochoeris hydrochaeris*&nbsp;). Inaf divef kor va wazdexa va zalera va blira moe temba ke kuksa ik uzda tcazedar&nbsp;; im tir pibackaf is vaf, satcon bene jivot ledam ge. Oblakeem sotir pinaf isen in va pezay grubuder. Radimeinieem tir pivotkiraf nume va lokiewafa abduplatira koe lava nover. Ault tir riwe imiskaf vox kralkakiraf, zidon azekaf ton pujek.

Toloya drelolafa katca krulded : **eurasiaf drelol** (&nbsp;*Castor fiber*&nbsp;) is kanadaf drelol (&nbsp;Castor canadensis&nbsp;). Lekeon eurasiaf drelol koe varafo zakodaxo ke Europa kruldeyer kotlize voapa (&nbsp;kuksa is uzda&nbsp;) tiyid&nbsp;; batugale drelol ko jontiko kuksaxo ke Franca mal Rhône bost va int gin inker&nbsp;; kene Labe bost is vagee Norga is koe kuksaxo ke Berezina kuksa poke Voronej koe Rossia is valente Ural rodega lapter, voxis koe Asia anton kene Yenisey bost is Bulugun kuksa wale Sinia is Mongola.

Drelolafo irubaxo va zolonackafa kuksa iku uzda sokolegar, i va voa mekotron meturodawesa bak idulugal is fentugalon metapesa. Aludeve gotir vas icle 1.50 m- isen aala anameon gotir&nbsp;: dzopoka (&nbsp;*Salix*&nbsp;) ik frumba (&nbsp;*Populus*&nbsp;) ik gorka (&nbsp;*Alnus*&nbsp;) ik cirdata (&nbsp;*Betula*&nbsp;) ta malestura is kum ugota ta vegedura belcon zo olegad.

Drelol moe siday fofkapon liziwer, gubeon avlason moe varaf azern. Ault sespawer ise jontikviele guoter. In va bourgapa koe bavaxo isker. Kotviele wuper, pune fofkon sorer voxe moe lavek os koe mid tir lotrabiangaf. Va solumapa grupartpujer, ton taka drummoe lavek. Tuke iteem tigis arte ticak ke taka isu pezayeem isu oblakeem, pujeson gutcaluter. Mefuneteson va zekara, koe lava va radimeinieem is nugeem vaken alto kadir. Abduplatira gan radimeinieem zo askir&nbsp;; lubekeem bene fralki tir divpaklanaf ise va detceem zo malfaver kiren pivot va favlafa welma laumasir. Ault va boweroy yordar ise tir rozekawepes eke va rontaf gentim grutazukar. Tod wupe, drelol va lavek kan ault ton walzera lorason tazer aze ve estobar. Va abica wexa koe mid gubeon zavzagir voxe remi lo tol-sanoya wexa grupestobar.

Drelol va toloya kira dir, i va kira somedina gan konar sulem : va aal is luc robalier ise va obleda stujesa va salt ke vemafa voa rovegedur. Balieteson va aal, va drim anamlanir ise va intakipi divgaber. Nia ke akeoyera lankase tir. Drelol va toa is gamot is lanyona almukinda bak idulugal malestur ise va arak solgaber aze ta fentugalafa eksara krepkar.

Drelol va toloya vredinda kare tuwava ke anameda askedar&nbsp;: tawaz suxayan ko temba poke lava, is kirka vawale lava vegeduna kum gama besana gu dibla. Tod vwarura ke lava, erilt dile zo turodad iken mawa zo molavar. Tatceteson va manyona regala, drelol va lavavwa kan vegedura va obleda lagutaniar. Obleda baskon gu kirka kum drim is gama tudelayana gu tapleku is dibla zo vegedud. Drelol ton yasa koe tawaz is kirka giblir. Tadle ke kota yasa tir dem tanoye sulemye isu sulemya is tanoy retandaf ok daretandaf oc. Dreloloc arti tolda va ebava sye jovler.

### Drelol balies va aal
Ta mana tegira, moe radimeinieem ranyer ise va drim kan abdueinieem altogir aze toz vibar. Tore va varaf almuk aname drim soltiolter aze va inta dilfur, iliksantuson va kipi, vieli toloy milbavackayan fey di zo tazukad, azen in va sintafa waleaca kali arbera num akeoyera ke aal vangaber.

### Kira
* **Veem** : Rodentia
* **Yasa** : Castoridae
* **Lum** : abrotce ke taka is alto is ault vas 80 ik 100 cm-
* **Aldo** : 15 - 30 kg-
* **Talgeem** : 20
* **Nazbarugal** : wali balemeaksat is teveaksat, tanon tandeon
* **Ocagugal** : mon 105 viel
* **Occek** : 1 ik 5 oc, mialukon 3
* **Ikralukruca** :  ba barda is apu
* **Blirugal** : 17-da koe tuwava, vox 35-da koe stolexo

## Vexala dem apteem
Sedme ***Mammal Species of the World*** (siatos ke 2005), bata katca tir aptiskafa.

## Pulasa vuestexa is xantaza

* (en) vuest- : Mammal Species of the World (v- 3, 2005) : *Castor fiber* (Linnaeus, 1758)
* (en) vuest- : CITES : *Castor fiber*
* (en) vuest- : UICN : katca *Castor fiber* (Linnaeus, 1758)
* (en, fr) vuest- : ITIS : *Castor fiber* (Linnaeus, 1758)
* (en) vuest- : Tree of Life Web Project : *Castor fiber*
* (en) vuest- : Catalogue of Life : *Castor fiber* (Linnaeus, 1758)
* (en) vuest- : Paleobiology Database : *Castor fiber* (Linnaeus, 1758)
* (en) vuest- : Animal Diversity Web : *Castor fiber*
* (en) vuest- : NCBI : *Castor fiber*
#### Ara vuestexa
* *Drelol (Castor fiber)* dene Wikispecies


## Kotavafa vuestesa xantaza
* Kotava winugaf moukolaf ravlemak (Kotava, Latinava, 2019)
* Drelol dene www.europalingua.eu